Line Barfod (EL), 2008-06-10:
Ligesom flere af de forrige ordførere vil jeg også takke for det gode arbejde i Selvstyrekommissionen, både de mange politikere, der har deltaget i arbejdet, men nok så meget de embedsmænd og eksperter, der også har haft stor betydning for det resultat, vi står med i dag. Jeg synes, det er lykkedes os at komme langt.
Selvfølgelig er der nogle af os, der godt kunne tænke os, at resultatet havde set anderledes ud, men jeg mener stadig, at de kompromiser, der er indgået undervejs, betyder, at det er et godt resultat, vi er nået frem til.
Som hr. Mogens Lykketoft var inde på, mener jeg, det er et godt eksempel for resten af verden, og jeg synes, det er rigtig godt, hvis Danmark fortsat kan gå forrest i kampen for oprindelige folks rettigheder.
Det mener jeg er væsentligt.
Andre ordførere har været inde på indholdet af betænkningen.
Den rummer rigtig mange ting, så den vil jeg sådan set ikke sige så meget om.
Jeg vil i stedet prøve at se på nogle af de store udfordringer, som den kommende selvstyreordning stiller Grønland over for, hvis det grønlandske folk ved en folkeafstemning beslutter at vedtage forslaget til selvstyrelov.
Grønland står over for nogle store, afgørende beslutninger i de kommende år, og de beslutninger spiller en stor rolle for hele verden.
Jeg mener, det er vigtigt, at vi også i det danske Folketing diskuterer, hvad det er for nogle udfordringer, Grønland står over for, og sikrer en ligeværdig dialog med respekt for det grønlandske folk, men en dialog mage til den, vi jo har med andre lande i verden, der står over for store beslutninger, fordi de beslutninger, Grønland træffer i disse år, kommer til at få betydning for hele verden.
Derfor er det rigtig vigtigt, at vi har den dialog.
I forhold til missilskjoldet har det stor betydning, hvilke beslutninger Grønland træffer: om man går med på, at USA kan lave missilskjoldet.
Det har betydning i forhold til olien.
Spørgsmålet er, om man overhovedet skal pumpe den olie op med den effekt, det har for klimaet, og den enorme risiko, det har for det meget sårbare miljø i Arktis.
Det er jo også en beslutning, der får stor betydning for hele verden.
Det handler også om de store investeringer, som Grønland står over for i disse år, og som man jo diskuterer i Grønland i øjeblikket.
Hvad kommer Alcoas store aluminiumsværker og de mange miner, der skal åbnes, til at betyde for, hvilken udvikling Grønland skal have, og hvilken vej vælger man at gå i Grønland?
Der er også risiko for, at når der foretages så milliardstore investeringer, som jo er langt, langt større end det danske bloktilskud, får det langt større indflydelse på, hvilke politiske beslutninger der tages i Grønland, end tilknytningen til Danmark og resten af Norden har.
Jeg mener, det er afgørende, at vi diskuterer det.
Spørgsmålet er, hvorvidt Grønland udvikler sig til fortsat at være et nordisk velfærdssamfund, begynder at gøre noget ved den store ulighed og gøre noget for, at alle får del i de rigdomme, der er, eller om man vælger en udvikling, hvor det kun er nogle få, der får glæde af rigdommene, og man får større og stigende social ulighed.
Derfor mener jeg, det er vigtigt, at vi tager en diskussion og sikrer, at vi får en dialog med det grønlandske folk fremover, selvfølgelig i respekt for Grønlands ret til selv at bestemme, men også ud fra, at det har stor betydning, nøjagtig ligesom det har stor betydning, hvilke beslutninger man træffer i Norge, Island, Canada osv. om, hvad der skal ske fremover.
Jeg mener, det er vigtigt, at vi også her i Folketinget forholder os til det.